《题五里亭禅室》
明代·李之世

劳劳五里亭，禅关亦在兹。往来冠盖人，驻马暂经时。

轮蹄纷杂遝，供张错路岐。尘劳遍大地，佛力津梁疲。

我来登法堂，拈花一问之。苦海几由旬，尘海亦如斯。

眷兹尘界人，彼岸到何期。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。